Taam kingunganeng Jesus,
Jerusalem‑etkaq Jews‑et neqenghaghqellghitnun.
Taawanguq Jerusalem‑emi,
Sheep Gate‑em tungangani naayvaghaaq tallimaneng porch‑elek,
Hebrew‑stun atillgha Bethesda.
Uglapiglleghhii qinuyuk ingaghmetullghii porch‑eni,
ayaakat,
piyugigalnguut,
uniiqat.
(Pagughrugughhneghsighaqegkangat meq ateghyuwhaaghnaluteng.
Ilangani aghneghem,
yaqulga Atanghem ateneghmini naayvaghaaghmun pagughrugughtestaqegkanga meq.
Enkaam kina ateghyuwhaalghii meghmun naallghutaqelghii sameng alngunak aqnighneghmineng.)
Taawanguq yuuk qinuyugngalghii 38 ayumiqulleghni.
Jesus‑em esghaqaa.
Liisimakegkaa qavngarugllak ima qinuyukaq enkaam aaptekaa,
“Naallghusugsiin?”
Qinuyulghiim kiimsiqaa,
“Yuguniiq,
meq pagughrugughhneghani kayutkaghqiitaqunga.
Ateghnaqutkaqsaghtunga ima kitum ingyaghaghtaqaanga.”
Jesus‑em pikaa,
“Nekevi,
allighan tuguluku piyugi.”
Tawaninginaq yuuk naallghulluni,
allighani tuguluku piyukaq.
Sabbath‑ngulghii tawani aghneghmi.
Tamaaken apalluqluku Jews‑et igleghutistengita pikaat naallghutkaq yuuk,
“Aghneghmi Sabbath‑nguuq,
Liilightuusamnni allighan igleghusaghqaqenghisaghan Sabbath‑mi.”
Pikii,
“Yugem naallghutistema piinga,
‘Allighan tuguluku piyugi.’”
Aaptekaat,
“Kitum naallghulluten allighan tuguluku piyugesqaten?”
Iwernga yugem nallukegkaa naallghutisteni kinangutanga,
qayughllak uglapiglleghii yuuk tawanlenguq,
Jesus‑llu esghaghtengngunani iqitkaalghii.
Aghneghmi taakwani Temple‑mi,
Jesus‑em nallaqaa taana yuuk naallghutkani,
pikaa,
“Uyuq,
naallghusimaaten.
Seghleghqennanii luuraq sangwaa seghleghataghalghii ikfiqutkennayukavgu seghleghqumanginaquvek.”
Taagken yugem ungipaasaghtuqii Jews‑et igleghutistengit Jesus‑nguniluku naallghutisteni.